Matovič, Igor, poslanec NR SR (2024-02-27):
Kolegovia, kolegyne, nebol som tu a naozaj sa čudujem tuto pán spravodajca, že vraj sa tu nesprával slušne, lebo ja som na neho zvyknutý, že on tú slušnú fazónu má vždy nasadenú. Hlasovať, to už sa mu nevydarí vždy úplne slušne, ani pri tomto, tejto novele Trestného zákona sa mu to nevydarilo, ale ja verím, že sa raz na dobré obráti. Tak chcel som sa mu preventívne prihovoriť, aby počas môjho vystúpenia bol slušný. Ale ono tá slušnosť, to je také farizejstvo v slovenskej politike, možno aj niekde inde, ale u nás si myslím, že je to mimoriadne cítiť. Aj minister spravodlivosti, ja som ho predtým nepoznal, registroval som, že iba niekto mi kedy-tedy povedal niečo, že Susko, neviem, či bol predseda výboru alebo čo, že ten je taký normálny z nich, z tých smerákov. Ale ja si predstavujem normálnosť, alebo teda prejav toho, že keď niekto je slušný vo vystupovaní, že nakoniec keď získa moc, tak sa slušne, a dupľom, keď je minister spravodlivosti, sa slušne správa k tej spravodlivosti a nieže ju láme, láme cez koleno, jak to, čo predvádzal minister spravodlivosti. Prísť a obhajovať skrátené legislatívne konanie s tým, že v podstate on s tým ani nesúhlasí, čo tam je, ale tak potrebujú zalepiť oči verejnosti, aby náhodou tu niekto nevyťahoval túto tému počas predvolebnej kampane, tak je podľa mňa, pán minister spravodlivosti, dosť neslušné voči tej spravodlivosti. A minister spravodlivosti by si mal stáť za zmenami, ktoré presadzuje, a mal by ich byť schopný kedykoľvek obhájiť a v prípade skráteného legislatívneho konania nielen pocitovo obhájiť, ale mal by splniť tri podmienky, ktoré vyžaduje skrátené legislatívne konanie. Nemám ten pocit teda, že by, že by ste to zobrali z tejto strany. Každopádne pred, čo to bolo, dva týždne, dva a pol týždňami ste tu arogantne, najmä ústami toho nedoceneného ega, neviem, jak sa volal, Glücka, či Glika, tak ste tu obhajovali, jako to je správne, že nám zobrať možnosť, aby nahlásili trestný čin znásilnenia. Arogantne ste jeho ústami, lebo nikto z vás to nekritizoval, a najmä sa čudujem vám ženám v poslaneckých laviciach za SMER, HLAS a SNS, že vy ženy ste akceptovali argumentáciu prednesenú vo vašom meno, kedy váš kolega, myslím teda, že za stranu SMER, tu hovoril, že však keď je žena znásilnená, dúfam, že si to všimne, tak môže ísť predsa podať trestné oznámenie. Chrapúni ste, vy ste sa nikto neozvali. Vy ste akceptovali tento primitivizmus a vtedy, myslím si, že bol prvý deň, možno pár hodín predtým tuto zložil sľub, prisahal na ústavu, jako on tu bude hájiť práva občanov, vždy bude konať v súlade s ich záujmom a potom sem sadne a napľuje znásilneným ženám, nie všetkým, znásilneným ženám chracheľ, alebo jak tomu hovorí, ten najnechutnejší pľuvanec priamo do očí. A nikto z vás, nikto z vás sa neozval a nepovedal, tak, pán poslanec, odtiaľ potiaľ, tak takto by ste mi tu nemuseli robiť hanbu. A tým pádom ste sa všetci pod to podpísali. Vy všetci poslanci za SMER, HLAS, SNS hovoríte, že však ženy majú dosť času a však si to určite všimnú, keď ich predsa niekto znásilní a hneď potom teda treba ísť na policajnú stanicu a nahlásiť to. Nič vám nehovorí, že to je presne v rozpore alebo presne opačne, tak ako je celosvetový trend, samozrejme v tých demokratických krajinách, kde sa práve premlčacie doby na skutky tohto typu úplne rušia. Jednoducho keď niekto raz vstúpi takto do intimity človeka, keď niekto raz siahne na život človeka, takéto trestné činy by nemali mať absolútne žiadnu premlčaciu dobu. Preto aj v tomto duchu predložíme v druhom čítaní, asi sa k nemu dostaneme, pozmeňujúce návrhy nie, aby sme to vrátili tam, kde to bolo, ale vydajme sa v tejto veci tým západným smerom. Prečo niekto by tu mohol beztrestne zabiť človeka, sa pýtam. Len preto vy ste navrhli za desať rokov, stačí, že desať rokov sa bude skrývať a od jedenásteho roku sa bude obetiam alebo tým príbuzným obete smiať do očí. Že v pohode, za desať rokov máš generálnu amnestiu na to, že si niekoho zabil. Tam je krásne vidieť, ako vy si vážite život človeka. Tam je krásne vidieť, ako vy ľudí považujete za čísla. Lebo ak by ste to cítili, ak by ste mali štipku empatie, tak by ste nikdy v živote neprišli s návrhom, ktorý znižuje premlčacie doby či za znásilnenie, za zneužívanie detí alebo za vraždu. Ale vy na hulváta, a ešte si toho nímanda tu dáte, aby to obhajoval, že však žena si asi všimne, keď ju niekto znásilní, tak má čas predsa, v pohode, môže ísť pekne hneď na policajnú stanicu. Absolútne necitlivosť, hnus, ktorí ste takto, dali ste mu vlastne priestor, aby z vás vyšiel a aby ste ho napísali priamo do zákona. Tým hlasovaním a tou obhajobou, ako ste sa za toto postavili, ste krásne ukázali, donaha ste otvorili svoje vnútro. A ja pevne verím, že opäť možno pár tisíc ženám, ktoré vám doteraz fandili a ktoré si túto traumu prežili na vlastnom tele, tak ste otvorili oči a tie ženy si konfrontujú tie vaše ružičky na MDŽ s tým, ako sa potom o nich vyjadrujete a aké zákony proti ženám prijímate. Čiže v žiadnom prípade sme nepodporovali, samozrejme, ani teda ten hlavný nosič, celú novelu, ktorou môžme nazvať amnestiou pre zločincov, ktorí tu roky rozkrádali naše spoločné financie, ale dupľom teda tento prílepok, ktorý ste tam potom na poslednú chvíľu si dali, že idete skracovať premlčacie doby pre násilníkov, úchylov, vrahov. Čiže že to idete vrátiť späť, je, samozrejme, psia povinnosť. Ale ja som fakt zvedavý, ako sa postavíte k tomu, keď navrhnem a dáme samostatne, aby sme mohli hlasovať o samostatnom pozmeňováku, že zrušme premlčacie doby pri znásilnení detí, zrušme to, prečo, prečo by tu mal byť nejaký termín. Ak sa nájdu dôkazy a dupľom akože v dnešnej dobe vieme postupne, že či už teda na jednej strane, že sa dôkazy nájdu, alebo sa potvrdia nejaké justičné omyly práve tým, že tá technika je najlepšej, má lepšie možnosti, prečo by niekto nemohol usvedčiť aj na starobu niekoho, kto ho zneužíval v mladosti. Celý život možno žije s tou traumou a nedokáže ísť s tým von. Poďme, vydajme sa v tejto veci práve presne opačným smerom. Čiže my vám v podstate ponúkneme možnosť, ukážte, že ste naozaj proti úchylákom, ktorí zneužívajú deti. A viete, že takýto úchyl, ktorý zneužíva maloletých chlapcov, sa nachádza aj v tejto sále. Viete to. Ja to viem, vy to viete, aj každý jeden stĺp a obklad toho stĺpa to tu vie. Takže ukážte, že tu neprijímate zákony, ktorým chránite úchylov, ktorí zneužívajú deti. Ukážte, že neprijímate účelovo zákony, že chránite úchylov, ktorí znásilňujú ženy, a ukážte, že neprijímate zákony, aby ste chránili vrahov aj v tých známych prípadoch napríklad Daniela Tupého, že nechránite alebo účelovo neprijímate zmeny, ktoré majú chrániť vrahov nevinných ľudí, v tomto prípade študenta Daniela Tupého. Tým, čo ste spáchali minule, a tým, že ste boli upozornení, že keď prijmete tú novelu, že vy tým pádom dáte generálnu amnestiu človeku, ktorý je podozrivý z vraždy Daniela Tupého, napriek tomu ste za to hlasovali, tak ste, ako som povedal predtým, ukázali, čo v skutočnosti vo vás je, aký človek vo vás drieme, že netrpíte ani štipkou empatie voči príbuzným obetí naozaj ťažkých zločinov. Takže v druhom čítaní vám ponúkneme možnosť, aby ste sa vykúpili, aby ste si očistili svedomie, ale, ešte raz, pozývam vás na úplne inú cestu, ktorou ste sa vydali vy. Poďme cestou, že zrušíme premlčacie doby či pri znásilnení detí, pri znásilnení žien, ale takisto pri vraždách, úkladných vraždách. Nie je najmenší dôvod, aby ktokoľvek, kto bude na základe dnešného poznania, vedeckého poznania usvedčený aj po tridsiatich, päťdesiatich rokoch, aby si neodsedel spravodlivý trest za tieto svinstvá, ktoré dávno-dávno v minulosti spáchal. Samozrejme, nebude to platiť spätne, takže nebudete robiť žiadnu krivdu voči ľuďom, ktorí nejaké takéto trestné činy spáchali v minulosti. Ale všetko, čo by prišlo do budúcna, tí ľudia nech vedia, že nikto nikdy im to len tak neodpustí a do smrti budú musieť žiť v strachu, že niekto bude proti nim svedčiť. A keď chcete pomôcť v kampani Petra Pellegriniho, tak podporiť takéto pozmeňujúce návrhy, ktoré budú presnou kontrou toho, čo ste sa vydali pred drou... druhý, pred dvomi týždňami, tak presne to bude cesta, ktorou mu v kampani reálne pomôcť môžete. Pomôžete obetiam trestných činov, malým zneužívaným deťom, pomôžete znásilňovaným ženám a pomôžete zavraždeným ľuďom a najmä ich pozostalým. Čiže pozývam vás na cestu, ktorou naozaj môžte Pellegrinimu pomôcť, poďte sa samých seba opraviť, poďte prijať omnoho prísnejšiu právnu úpravu práve týchto trestných činov, ako tomu hovoríte, násilia proti ľuďom, alebo násilia na tele, neviem, jak presne sa to nazýva, tak ako som to popísal predtým. Ďakujem pekne a verím, že aj pán spravodajca Gašparovič to podporí.